Derfor gik det galt for L.O.C. og Christiane
Søndag, 3. november 2019 - 19:10
Journalist Jacob Heinel Jensen, Nikolaj Bonde
– Christiane er en sommerfugl, og Liam er en natsværmer.
Sådan sagde Liams far i sin bryllupstale – og ramte allerede dengang plet. På bryllupsdagen 22. december 2012 lyste lykken dog ud af sommerfuglen og natsværmeren, som sagde ja til hinanden på Valdemars Slot på Tåsinge.
Historien gentager sig selv. Endnu en gang er Schaumburg-Müller og O'Connors stormende romance forbi. SE og HØR fortæller hele historien.
Kærlighed manglede ikke, men hverdagslivet var sværere at få til at fungere, end de havde regnet med.
De kæmpede for det i årevis. Men forgæves.
Nu har de kastet håndklædet i ringen. Endnu en gang.
Christiane Schaumburg-Müller, 36, og Liam O'Connor, 40, skal skilles efter godt og vel 10 stormfulde år sammen.
– Det er en nyhed for jer, men det ikke en nyhed for os. Som det bare er, er det dejligt at gå med sådan noget alene i det private, inden man skal sige det til hele verden, sagde Christiane Schaumburg-Müller efter fredagens "Vild med dans".
Det er slut – og har været det et stykke tid. Christiane Schaumburg-Müller, 37, erkender, at forholdet er forbi – igen. (Foto: Martin Høien)
Hun bekræftede dermed flere måneders rygter.
I samme moment forklarede Liam O'Connor sig:
– Jeg kan bekræfte, at vi er gået fra hinanden. Historikken er, at vi blev skilt i 2015 og fik verdens dejligste dreng i 2016, og det gør man jo ikke, hvis man ikke vil have det til at fungere.
Men alle skal have det godt, det er det vigtigste. Og hvis det bedste er, at det fungerer på denne her måde – den moderne måde – så er det sådan, det er, sagde rapperen til Ritzau.
Bye bye, baby. Liam O'Connor, 40, bekræfter bruddet mellem ham og hans tv-skønhed. (Foto: Peter Grosen)
Christiane og Liam mødte hinanden allerede i 1998, men først 10 år senere blev de et par, da de i 2008 var blevet forlovet.
Samtidig tog begge deres karrierer fart, og hurtigt blev de kendt som Danmarks absolut hotteste kendispar.
Men bag facaden lurede problemerne.
Kærlighed og lidenskab var der masser af, men hverdagen var sværere at få til at hænge sammen. Forelskelse var nemlig ikke altid lig med harmoni, og det måtte parret i den grad sande.
– De har altid vidst, at de var enormt forskellige. Men samtidig har de også været rasende forelskede.
De elsker også stadig hinanden højt, men de kan bare ikke finde ud af at være et par, siger en kilde, der har kendt parret siden den spæde begyndelse i slutningen af 00'erne.
Min Liam, min Christiane. Det stormombruste forhold varede on/off fra 2008 til 2019. Men der har aldrig været underskud af blussende kærlighed. (Foto: Kaspar Wenstrup)
Rejsefeber og arbejdsiver
Netop forelskelsen strålede ud af "Vild med dans"-værten og hitmageren den 22. december 2012.
Her sagde de ja til hinanden ved et overdådigt kendisbryllup på Caroline Flemings Valdemars Slot på Tåsinge, hvor romantikken nærmest væltede ned over slottet i form af tidlig julesne.
Men da hverdagen atter meldte sig, stod det klart, at de levede to forskellige liv.
Liams musikkarriere betyder, at han ofte rejser til udlandet i månedvis for at komme ind i sin kreative skriveproces.
I 2013 tog han til Thailand i hele seks uger for at skrive musik - ganske kort tid efter parrets bryllupsrejse.
Samtidig er Christiane en arbejdshest af rang - og som selvstændig og feteret tv-vært har hun svært ved at stoppe arbejdsdagen.
– Christiane har haft run på, og jeg forstår stadig ikke, at hun kan nå det, hun kan.
Jeg er der, når hun kommer ind ad døren derhjemme og siger: "Jeg skal lige lave noget arbejde".
– Og så falder jeg i søvn, mens hun laver det.
Jeg er ikke så god til struktur, som hun er. Jeg kan godt lide det mere flydende og kreative, og på den måde tror jeg ikke, jeg kunne have gjort det samme, sagde Liam om forholdet tilbage i 2014.
L.O.C. erkender nu, at deres fremtidige familie med sønnen Constantin ikke bliver en traditionel kernefamilie. – Hvis det bedste er, at det fungerer på denne her måde – den moderne måde – så er det sådan, det er, siger han. (Foto: Instagram)
Måske derfor gik parret fra hinanden allerede i 2015.
Dengang talte kilder tæt på parret også med SE og HØR, og det var den samme historie, de fortalte:
– De er så forskellige, at man næsten ikke kan forstå, at de egentlig fandt sammen. Men de blev tiltrukket af hinanden, som man jo ofte ser det med modsætninger, sagde en person i Christianes omgangskreds.
Ønskede flere børn
Og ganske rigtigt – i 2016 kunne de ikke holde fingrene fra hinanden længere, og kort tid efter ventede Christiane deres første barn.
Lille Constantin blev født i september samme år, og den nybagte mor fortalte, at hun blev helt nyforelsket i Liam, når hun så ham med den lille fyr.
Så sent som i maj 2019 var Christiane da heller ikke i tvivl om, at Constantin skulle have en lillebror eller -søster.
– Der skal helt klart komme en efterfølger, men der er ikke lagt deciderede planer for hvornår, har hun udtalt.
Christiane: Vi er ikke gode til at tale om familieanliggende
Planerne nåede da heller aldrig dagens lys.
Nu trækker Danmarks hotteste kendispar atter en streg i sandet.
Og denne gang mener de det.